可久道人之歙州兼簡知郡李學士
作者：楊億
朝代：宋

paragraphs: 獨攜瓶錫新安去，寒雨西風落葉頻。
江水淺深清見底，山程高下險摧輪。
社中香火延開士，肘後方書濟俗人。
鄉樹再尋南國路，禪房空鎖帝城塵。
舊傳心印都忘念，自有衣珠豈患貧。
四衆仰瞻誰見頂，千家應供定分身。
宰官多結空門友，外護須依守土臣。
想到臨川逢內史，翻經相對一嚬伸。